Die gewilde Corlea het reeds as klein dogtertjie oor ’n sangloopbaan gedroom. Haar ouers het hierdie droom gedeel en was uit die staanspoor vasbeslote om hul dogter se Godgegewe talent te help ontwikkel.
Corlea onthou: “Ander kinders se ma’s het hulle agtermiddae by die Staatsteater afgelaai en hulle die aand ná die vertoning weer kom haal; mý ma was deurentyd in die gebou, ingeval ek iets nodig het. Maar sy het nooit ingemeng nie.”
Dit was ook Mesadi (nou 55) wat haar dogtertjie, vandat sy vyf jaar oud was, twee maal per week Boksburg toe geneem het vir sanglesse.
Maar ten spyte van haar sangloopbaan het sy goed presteer op skool. “Ek onthou hoe my graad 2-juffrou in die bedrywige TRUK-tye vir my gesê het ek mag maar ’n bietjie slaap wanneer sy vir die ander kinders stories vertel. Maar natuurlik was ek te nuuskierig en wou niks mis nie!”
“Hy is in 2014 weer getroud en ek is baie lief vir sy nuwe vrou, tannie Anne. Ek en my ma slaap soms selfs by hulle oor, en vier ook Kersfees saam. Ek is baie dankbaar oor die goeie verhouding tussen my ouers, ten spyte van die hartseer.”
Moenie dink al die roem het na Corlea se kop toe gegaan nie. Tydens ons onderhoud is sy warm en hartlik, onopgesmuk – allermins dit wat jy van ’n diva sou verwag.
Dit is ook opvallend dat sy en haar ma baie na aan mekaar is. Albei het ’n heerlike humorsin, en tydens ons onderhoud word daar lekker oor en weer geskerts. Mesadi sê: “Eintlik het ons uiteenlopende geaardhede, en elkeen het ’n sterk persoonlikheid.”
“Nee,” sê Corlea, “dit is ’n baie praktiese reëling, want ons is so baie van die huis af weg dat dit sin maak om ’n huis te deel. My ma is ook nie ’n ‘momager’ nie. Sy skei haar ma-wees en haar werk as bestuurder van mekaar. Ek dink sy is juis ’n goeie bestuurder omdat sy van die begin af by my loopbaan betrokke was, en omdat sy weet hoe hard ek gewerk het om hier te kom. Integriteit is deel van my ma se persoonlikheid, en dit onderskei haar van baie ander mense in hierdie bedryf. Daar is baie haaie, hoor!”
Mesadi sê: “Ek kon baie by Corlea leer – oor die musiekbedryf, oor hoe om geduldig te wees. As sy ’n moeilike besluit moet neem, dink sy eers deeglik daaroor. Ek wil sommer dadelik besluit!”